KLASA:034-05/24-01/107

URBROJ: 711-02-01/03-2024-06

Zagreb, 12. kolovoza 2024.

**ANAMARIJA KOLAREVIĆ**

**direktorica trgovačkog društva**

**Razvojna agencija Ivankovo d.o.o.**

**Predmet: mišljenje na zahtjev obveznice Anamarije Kolarević, direktorice trgovačkog**

 **društva Razvojna agencija Ivankovo d.o.o.**

- **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 18. srpnja 2024. zaprimilo zahtjev za mišljenjem KLASA:034-05/24-01/107, URBROJ: 8496-2024-1, koji je podnijela obveznica Anamarija Kolarević, direktorica trgovačkog društva Razvojna agencija Ivankovo d.o.o.

Obveznica u zahtjevu traži mišljenje Povjerenstva o postojanju ili nepostojanju sukoba interesa između Razvojne agencije Ivankovo d.o.o. za razvoj i investicije, Bošnjaci 18, Ivankovo, OIB: 14174811242 i Općine Ivankovo, Bošnjaci 6, Ivankovo, OIB: 20225440050, koja je jedini osnivač razvojne agencije.

Također, moli mišljenje je li kod popunjavanja Izjave o (ne)postojanju sukoba interesa gdje ona, direktorica, jedini član uprave Razvojne agencije Ivankovo d.o.o., u pojedinom postupku javne nabave Općine Ivankovo sudjeluje kao član povjerenstva, obvezna kod popunjavanja dijela o obavljanju istovremenih poslova predstavnika naručitelja zaokružiti da obavlja upravljačke poslove u gospodarskom subjektu Razvojna agencija Ivankovo d.o.o.

Obveznica je 25. srpnja 2024., na traženje Povjerenstva, dopunila svoj zahtjev navodeći da je upit postavljen u odnosu na to smije li se Razvojna agencija Ivankovo d.o.o. javiti na objavljeni postupak javne nabave Općine Ivankovo (koja joj je osnivač) i treba li navesti upravljačku funkciju u izjavi o nepostojanju sukoba interesa gdje sudjeluje kao članica povjerenstva.

Nadalje, na dodatno traženje Povjerenstva da pojasni temeljem koje osnove je imenovana članicom povjerenstva u postupku javne nabave koju provodi Općina Ivankovo, obveznica se 9. kolovoza 2024. očitovala navodeći da bi se nabave u kojima bi kao član stručnog povjerenstva sudjelovala (član koji bi sudjelovao u postupku otvaranja, pregleda i ocjena ponuda) odnosile na izvođenje radova i nabavu robe projekata u kojima je Razvojna agencija Ivankovo d.o.o. ugovorena za provedbu projekta, a riječ o projektima koji su sufinancirani nacionalnim sredstvima ili sredstvima Europske unije. Za navedene postupke Razvojna agencija Ivankovo d.o.o. ne bi bila u svojstvu ponuditelja. Dodaje da mišljenje Povjerenstva konkretno traži za one postupke (prijava i provedba projekata i sl.) u kojima bi se Razvojna agencija Ivankovo d.o.o. javila kao ponuditelj te postavlja pitanje smatra li se to sukobom interesa budući da se javlja na natječaj svog osnivača. Na kraju napominje kako u tim postupcima ona ne bi bila imenovana članom povjerenstva.

Uvidom u Registar obveznika koji Povjerenstvo ustrojava i vodi, utvrđeno je da Anamarija Kolarević temeljem odredbe čl. 3. stavka 1. podstavka 40. Zakona o sprječavanju sukoba interesa („Narodne novine“ broj 143/21. i 36/24., u daljnjem tekstu: ZSSI) obnaša dužnost direktorice trgovačkog društva Razvojna agencija Ivankovo d.o.o., slijedom čega je dužna postupati sukladno odredbama istog Zakona.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 57. sjednici održanoj 12. kolovoza 2024. obveznici daje mišljenje kako slijedi.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Stavkom 2. istog članka propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 76. stavkom 1. Zakona o javno nabavi („Narodne novine“, broj 120/16. i 114/22.) propisano je da sukob interesa između naručitelja i gospodarskog subjekta obuhvaća situacije kada predstavnici naručitelja ili pružatelja usluga službe nabave koji djeluje u ime naručitelja, koji su uključeni u provedbu postupka javne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito ako predstavnik naručitelja istodobno obavlja upravljačke poslove u gospodarskom subjektu, ili ako je predstavnik naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

Stavkom 2. istog članka propisano je da se predstavnikom naručitelja u smislu ovoga članka smatra: čelnik te član upravnog, upravljačkog i nadzornog tijela naručitelja, član stručnog povjerenstva za javnu nabavu, druga osoba koja je uključena u provedbu ili koja može utjecati na odlučivanje naručitelja u postupku javne nabave, i osobe iz točaka 1., 2. i 3. ovoga stavka kod pružatelja usluga nabave koji djeluju u ime naručitelja.

Stavkom 3. istog članka propisano je da se gospodarskim subjektom iz stavka 1. ovoga članka smatra ponuditelj, član zajednice i podugovaratelj.

Slijedom navedenog, nema zapreke da se trgovačko društvo Razvojna agencija Ivankovo d.o.o. javi kao ponuditelj u postupku javne nabave koji provodi Općina Ivankovo pod jednakim uvjetima kao i svi drugi zainteresirani poslovni subjekti, jer je sklapanje poslova s najboljim ponuditeljem u javnom interesu.

S obzirom da je obveznica ujedno direktorica navedenog trgovačkog društva, ne bi mogla sukladno odredbi članka 9. ZSSI-a biti članicom povjerenstava Općine Ivankovo u onim postupcima u kojima bi kao ponuditelj sudjelovalo trgovačko društvo Razvojna agencija Ivankovo d.o.o., jer ne bi mogla nepristrano odlučivati te je u tim situacijama dužna izuzeti se od sudjelovanja u donošenju bilo koje odluke.

Vezano za način popunjavanja izjave o (ne)postojanju sukoba interesa i eventualna druga pitanja, upućuje se obveznica da se obrati Upravi za trgovinu i politiku javne nabave pri Ministarstvu gospodarstva, jer se radi o tumačenju odredbi Zakona o javnoj nabavi („Narodne novine“, broj 120/16. i 114/22.).

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici, elektroničkom dostavom
2. Objava na internetskoj stranici Povjerenstva
3. Pismohrana